“เอกภาวิน” แนะเก็งกำไร “หุ้นเล็ก” ชู BEAUTY-TKN–EPG
“เอกภาวิน สุนทราภิชาติ” คาด SET พักฐานระยะสั้นยังรอผลประชุมเฟด วางกรอบแนวรับ 1,615 -1,600 จุด กรอบแนวต้าน 1,650 -1,670 จุด แนะเข้าเก็งกำไรหุ้นเล็ก BEAUTY - TKN – EPG พ่วง KCE พร้อมจับตาหลังประชุมเฟดหากขึ้นดอกเบี้ย กลุ่มธนาคาร ประกันภัย ค้าปลีก โดดเด่น
“เอกภาวิน สุนทราภิชาติ” คาด SET พักฐานระยะสั้นยังรอผลประชุมเฟด วางกรอบแนวรับ 1,615 -1,600 จุด กรอบแนวต้าน 1,650 -1,670 จุด แนะเข้าเก็งกำไรหุ้นเล็ก BEAUTY - TKN – EPG พ่วง KCE พร้อมจับตาหลังประชุมเฟดหากขึ้นดอกเบี้ย กลุ่มธนาคาร ประกันภัย ค้าปลีก โดดเด่น
19 ก.ย. 2565

นายเอกภาวิน สุนทราภิชาติ ผู้อำนวยการฝ่ายกลยุทธ์การลงทุน สายงานวิจัย บริษัทหลักทรัพย์ อินโนเวสท์ เอกซ์ จำกัด (InnovestX) เปิดเผยผ่านรายการ “ข่าวหุ้นเจาะตลาด” วันนี้ (19 ก.ย. 65) ว่า ตลาดหุ้นไทยวันนี้แกว่งตัวตามตลาดหุ้นภูมิภาค นักลงทุนยังคงจับตาหลายประเด็นโดยเฉพาะผลการประชุมเฟดวันที่ 20 -21 ก.ย. 65 ว่าจะขึ้นดอกเบี้ยนโยบายเท่าไหร่ รวมถึงภาวะเศรษฐกิจโลกที่อาจถดถอยตามการประเมินของกองทุนการเงินระหว่างประเทศ (ไอเอ็มเอฟ) และธนาคารโลก หรือเวิลด์แบงก์ ที่ออกมาประเมินว่าเศรษฐกิจโลกเสี่ยงเข้าสู่ภาวะถดถอย
ทั้งนี้มองว่าดัชนีเคลื่อนไหวกรอบแนวรับที่ระดับ 1,615 -1,600 จุด กรอบแนวต้านที่ระดับ 1,650-1,670 จุด พร้อมกับคาดว่าช่วงนี้ SET จะพักฐานสักระยะไปจนกว่าถึงเดือนต.ค.65 และช่วงปลายปีมีโอกาสไปทดสอบแนวต้านที่ระดับ 1,700 จุด
สำหรับกลยุทธ์การลงทุนช่วงนี้ แนะนำว่าให้ลองเล่นหุ้นขนาดเล็ก อย่างเช่น บริษัท บิวตี้ คอมมูนิตี้ จำกัด (มหาชน) หรือ BEAUTY ราคาเป้าหมาย 13.35 บาท รวมถึง บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ราคาเป้าหมาย 7.85 บาท และบริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG ราคาเป้าหมาย 11 บาท
อย่างไรก็ตามหลังการประชุมเฟด หากมีการตึงตัวเรื่องขึ้นดอกเบี้ย และมีโอกาสที่จะไปขึ้นดอกเบี้ยในปี 66 แนะนำให้เข้าเก็งกำไรหุ้นกลุ่มธนาคาร และกลุ่มประกันภัย ค้าปลีก แต่ให้ระวังกลุ่มลิสซิ่ง ทว่าถ้าหากเฟดส่งสัญญาณชะลอการขึ้นดอกเบี้ยให้เข้าเก็งกำไรหุ้นกลุ่มสินค้าอุปโภค-บริโภค แนะนำ บริษัท เคซีอี อีเลคโทรนิคส์ จำกัด (มหาชน) หรือ KCE